open-index/open-wikipedia-markdown huggingface dataset:
Azatas

**Azatas** () – upė Armėnijoje, tekanti Kotaiko sritimi; kairysis Arakso intakas. Upė prasideda pietvakariniame Gegamos kalnagūbrio šlaite, 3000–3200 m aukštyje, teka į pietvakarius Garni, Landžazato ir Arevšato gyvenvietėmis ir netoli Artašato miesto įteka į Araksą.

Upės dugne gausu akmenų. Ant upės įrengta Azato užtvanka, kuri gamina elektros energiją ir tiekia vandenį drėkinamiesiems laukams.

Aukštutinio Azato slėnis, kuriame netoli Gochto (*Goght*) kaimo yra Gegardo vienuolynas ir keletas kitų pastatų, 2000 m. paskelbtas UNESCO pasaulio paveldu.


Vaizdas:Garni Canyon, Azat River Canyon, Armenia.jpg|Azatas ties Garni
Vaizdas:Ազատի ջրամբար ու կղզիներ.JPG|Azato rezervuaras


## Susiję pasaulio paveldo objektai
* : Gelačio vienuolynas (1994)
* : Achpato ir Sanahino vienuolynai (1996)
* : Ečmiadzino katedra ir bažnyčios, Zvartnoco archeologinė vietovė (2000)
* : Armėnų vienuolynų ansambliai Irane (2008)
* : Ani archeologinė vietovė (2016)
## Šaltiniai
Maldyklinis fikusas

**Maldyklinis fikusas** (*Ficus religiosa*) – šilkmedinių (*Moraceae*) šeimos augalų rūšis, priklausanti fikuso genčiai. Natūraliai auga Pietų ir Pietryčių Azijoje bei pietvakarių Kinijoje.

Tai lapus metantis arba pusiau visžalis medis, užaugantis iki 30 m aukščio, o jo kamieno skersmuo gali siekti iki 3 m. Lapai paprastieji, širdiški, 10-17 cm ilgio, 8-12 cm pločio, su 6-10 cm ilgio lapkočiu. Vaisius – smulki (1-1,5 cm skersmens) figa.

Maldyklinis fikusas – šventasis medis Indijos kultūroje. Bodhgajos mieste auga itin garbinamas Bodhi medis („atbudimo medis“), po kuriuo, kaip teigiama, nušvitimą patyrė Sidharta Gautama. Tiesa, originalus medis sunaikintas, bet jo šaka buvo nugabenta į Šri Lanką, o iš jos užveistas dabartinis medis. Hindų asketai sadhu dažnai medituoja po šiais fikusais. Sanskritu maldyklinis fikusas vadinamas , jo malkos naudojamos agnihotros apeigose. Daugeliu kitų indų kalbų medis vadinamas *pypal, pypar, pimpal*.

Medis plačiai naudojamas tradicinėje medicinoje gydant įvairias ligas, sodinamas kaip dekoratyvinis augalas.


File:Ficus religiosa Bo.jpg|Lapai
File:Ficus religiosa Puja - Sibpur - Howrah 2012-10-20 0866.JPG|Po fikusu atliekama pudža
File:Ficus religiosa 01 by Line1.JPG|Seno medžio kamienas
File:FicusReligiosa04 Asit.jpg|Vaisiai
Cachkadzoras

**Cachkadzoras** (, ankstesnis pavadinimas *Darachichag*) – kurortinis miestelis Armėnijoje, Kotaiko srityje, į šiaurę nuo Hrazdano. 2009 m. duomenimis, miestelyje gyveno 1600 gyventojų.

Cachkadzoras armėnų kalba reiškia *gėlių slėnis*. Išsidėstęs 50 km į šiaurę nuo Jerevano, ant Tegėnio kalno šlaito, iškilęs 1750 m virš jūros lygio.

## Turizmas
Cachkadzoro turizmo infrastruktūra gerai išvystyta. Miestelyje yra daug prabangių viešbučių, slidinėjimo kurortų bei kitų pramogų turistams. Olimpinis sporto kompleksas pastatytas 1968 m. rengti sovietų sportininkus vasaros olimpinėms žaidynėms Meksike. 2008 m. restauruotas kompleksas atidarytas visiems lankytojams. Kompleksą sudaro futbolo stadionas, plaukimo bei nardymo baseinai, slidinėjimo trasos, uždarų patalpų salės bei daugelis kitų sporto šakų.

## Sportas
* Cachkadzoro miesto centrinis stadionas,
* Olimpinis sporto kompleksas, kuriame kasmet vyksta sportiškiausios šeimos turnyrai,
* Vyksta įvairaus rango šachmatų turnyrai. 2015 m. vyko pasaulio komandinis šachmatų čempionatas.

## Galerija

Vaizdas:Kecharis01.jpg|Kechario vienuolynas
Vaizdas:Tsarghgadzor summer06.jpg|Cachkadzoro panorama
Vaizdas:WinterArmenia4.JPG|Tegėnio kalnas


## Šaltiniai
Šamluhas

**Šamluhas** () – miestelis Lorio srityje, Armėnijoje. Įsikūręs kairiajame Debedo upės krante. Nutolęs 196 km į šiaurę nuo Jerevano ir 63 km nuo srities administracinio centro Vanadzoro.

## Istorija
Iki 1938 m. Šamluhas buvo kaimu. 1995 m. nepriklausoma Armėnijos vyriausybė dar kartą patvirtino miesto statusą. *Bendiko*, *Bugakaro* bei *Verin Akhtalo* gyvenvietės buvo prijungtos prie Šamluho miesto.

## Šaltiniai
Artūro sala

**Artūro sala** () – 1962 m. režisieriaus Damiano Damiani sukurta drama, pelniusi San Sebastiano kino festivalio pagrindinį prizą.

## Pagrindiniai aktoriai
: *Aktorius – vaidmuo*
* Vanni De Maigret – Artūras 
* Key Meersman – Nunciata 
* Reginald Kernan – Vilhelmas
* Gabriella Giorgelli – Tereza

## Turinys

Artūro tėvas Vilhelmas nuolatos išvykęs, keliauja po svetimus kraštus ir tik retsykiais pasirodo saloje, kurioje, netoli kalėjimo, ant jūros kranto gyvena jo paauglys sūnus. Jo motina mirė gimdydama, o legenda byloja, kad jų namą saugo vaiduoklis, negalintis pakęsti moterų.

Tėvas sūnui yra didelis autoritetas, tačiau kartą po vienos kelionės šis grįžta su nauja žmona Nunciata, tik keletu metų vyresne už Artūrą. Pradžioje santykiai tarp jos ir Artūro klostosi įtempti, tačiau, matydamas, kad tėvas nedemonstruoja naujajai žmonai didelės pagarbos, ima jausti jai gailestį.

Netrukus Vilhelmas vėl išvyksta ir Artūras su besilaukiančia Nunciata lieka vieni. Pamažu Artūras ima jausti potraukį savo pamotei, tačiau ši atsisako atsakyti į jo jausmus, nors ima pavyduliauti, kai jį suvedžioja kaimynystėje gyvenanti Tereza. 

Nunciata pagimdo sūnų, tačiau po pusmečio grįžęs Vilhelmas atrodo pasikeitęs ir nedemonstruoja jokių jausmų nei žmonai, nei vaikams. Pradėjęs sekti tėvą, Artūras ima įtarti, kad šis turi daug paslapčių ir kitą, slaptą gyvenimą.

## Apdovanojimai
* San Sebastiano kino festivalis – Pagrindinis prizas (1962 m.)
* Globo d'oro – geriausio filmo nominacija (1963 m.)
Tuščia drobė

**Tuščia drobė** () – 1963 m. italų režisieriaus Damiano Damiani sukurta drama pagal Alberto Moravia romaną „Nuobodulys“.

Pagrindinio vaidmens atlikėja prancūzė Catherine Spaak 1964 m. už vaidmenį šioje juostoje buvo apdovanota „David di Donatello“ prizu.

## Pagrindiniai aktoriai
: *Aktorius – vaidmuo*
* Catherine Spaak – Čičilija 
* Bette Davis – Dino motina
* Horst Buchholz – Dino 
* Daniela Roca – Rita 

## Turinys

Dino – turtingas paveldėtojas, finansiškai priklausomas nuo motinos, bandęs tapti dailininku, tačiau dabar nežinantis kuo užsiimti gyvenime. Kuomet miršta jo kaimynystėje gyvenęs senas dailininkas Balistieris, Dino susipažįsta su jo modeliu Čečilija. Žinodamas, kad Balistieris buvo neabejingas jai, Dino stebisi, nes Čečilija jam nepanaši į „lemtingą moterį“, tačiau pats netrukus ją įsimyli.

Tarp jųdviejų ima klostytis sudėtingi santykiai, nes Čečilija taip pat susitikinėja su aktoriumi vardu Lučijano ir nenori atsisakyti nei vieno iš dviejų.

Dino, vis labiau pavyduliaudamas, pasiperša Čečilijai, tačiau ši atsisako ir išvyksta dviem savaitėms su Lučijano į Romą. Dino beviltiškai bando ją atkalbėti, siūlo pinigus, tačiau veltui. Suprasdamas, kad jiems nepavyks turėti monogamiškus santykius, Dino trenkiasi automobiliu į sieną ir patenka į ligoninę, kur sveikdamas įsitikina, kad jausmai tarp jo ir Čečilijos niekada nebus abipusiai stiprūs.

Šiai grįžus iš Romos, Dino paskelbia, kad tarp judviejų viskas baigta. Čečilija išeina, būdama tikra, kad paskutinę akimirką Dino vėl ją pakvies pas save.
Taširas

**Taširas** (; prieš tai *Vorontsovka*, *Kalinino*, *Kaliniko* ir *Kalinin*) – miestelis Lorio srityje, Armėnijoje. Nutolęs 42 km nuo srities administracinio centro Vanadzoro. Įsikūręs 1500 m virš jūros lygio. 5,6 km² plote, 2009 m. duomenimis, miestelyje gyveno 8700 gyventojų.

## Istorija
Įkurtas Saratovo rusų, Rusijos imperijos įsakymu, 1844 m. kaip *Vorontsovka*. 1886 m. gyveno 2284 gyventojai. Daugumą sudarė rusai. 1935 m. pervadintas revoliucionieriaus *Kalinino* garbei. 1983 m. tapo miestu. 1991 m. pervadintas į *Taširą*.

## Sportas
* Miesto centrinis stadionas.
* Mieste yra net dvi sporto mokyklos, kuriose užsiimama: futbolu, šachmatais, sambo, dziudo, boksu ir imtynėmis.

## Šaltiniai
Triliškių–Girelės miškai

**Triliškių-Girelės miškai** – miškų masyvas Vidurio Lietuvoje, Kaišiadorių rajone, į pietvakarius nuo Kaišiadorių. Apima ~9 km² ir priklauso Kaišiadorių miškų urėdijai (Kaišiadorių girininkija).

Masyvo rytuose telkšo Girelės I tvenkinys. Miško reljefas lygus, dirva pelkėta. Būdingi velėniniai glėjiški sujaurėję, velėniniai jauriniai glėjiški ir glėjiniai priemoliai, žemutinio tipo durpžemiai.

Beržynai sudaro 35 % medynų, eglynai – 23 %, juodalksnynai – 12 %, uosynai – 10 %, drebulynai – 8 %, ąžuolynai – 7 %, baltalksnynai – 3 %, liepynai – 2 %. Dauguma (47 %) medynų pusamžiai, jaunuolynai užima 5 %, pribręstantys medynai – 31 %, brandūs – 17 %. Vidurinis medynų amžius – 59 metai.

Triliškių-Girelės miškuose sutinkamos stirnos, briedžiai, lapės, kiškiai, šernai, kiaunės, usūriniai šunys, voverės.

Miško 24 kvartale auga Triliškių ąžuolas (gamtos paminklas). Miškas sudaro Kaišiadorių žaliąją zoną, jame įsikūrę kolektyviniai sodai. Taip pat šalia miško yra Triliškių, Ščebnicos, Pažardžio kaimai.

## Šaltiniai
Trobagrybis

**Trobagrybis** (*Serpula*) – grybų gentis, priklausanti baravykiečių (*Boletales*) eilei.

Vaisiakūniai padriki, mėsingi arba plėvelės pavidalo, stori, pradžioje balti, vėliau tampa rudais. Tai parazitinis grybas, augantis ant išvirtusių, nukirstų spygliuočių medžių taip pat drėgnuose mediniuose pastatuose (ant grindų, palangių, sienų). Medieną ardo labai greitai.

Lietuvoje auga 3 rūšys:
* Žalingasis trobagrybis (*Serpula lacrymans*)
* Plėvelinis trobagrybis (*Serpula himantioides*)
* Pušinis trobagrybis (*Serpula pinastri*)

## Šaltiniai
Tarp grifų

**Tarp grifų** () – 1964 m. sukurtas vesternas pagal vokiečių rašytojo Karlo Majaus romaną. Juostoje pasakojama apie apačių vado Vinetu ir jo draugo Tvirtosios Rankos nuotykius, mėginant išsiaiškinti, kas nužudė lokių medžiotojo Martino Baumano žmoną ir dukterį. Nors visi požymiai rodo, kad tai padarė indėnai, jie įsitikinę, kad tai vietinės gaujos, vadinančios save „grifais“, darbas.

1965 m. filmas buvo apdovanotas „Golden Screen“ prizu.

## Pagrindiniai aktoriai
: *Aktorius – vaidmuo*
* Pierre Brice – Vinetu
* Stewart Granger – Tvirtoji Ranka
* Gotz George – Martinas Baumanas jaunesnysis
* Walter Barnes – Martinas Baumanas vyresnysis
* Mario Girotti – Beikeris
* Gojko Mitic
Tumanianas

**Tumanianas** (), prieš tai *Dzagidzoras*) – miestelis Lorio srityje, Armėnijoje. Pavadintas armėnų rašytojo *Hovhannes Tumanyan* garbei. Įsikūręs dešiniajame Debedo upės karante. Nutolęs 152 km nuo Jerevano. Geležinkelio stotis. XII–XIII a. vienuolynas.

## Sportas
* Miesto centrinis stadionas.
* Mieste yra vaikų ir jaunimo sporto mokykla, kurioje užsiimama: futbolu, šachmatais, sambo, dziudo, boksu ir imtynėmis.

## Šaltiniai
Troškūnų–Dabužių miškai

**Troškūnų-Dabužių miškai** – miškų masyvas Rytų Lietuvoje, Anykščių rajone, 1 km į pietus nuo Troškūnų. Apima ~69 km² ir priklauso Anykščių miškų urėdijai (Troškūnų, Juostininkų girininkijos).

Masyvą sudaro 13 miškų: Troškūnų, Juostininkų, Janušavos, Dabužių, Vėžio, Butleriškio, Dievulio, Žerkiškių, Repšėnų, Tumėjos, Kernagiškių, Žabališkių. Šiaurinė miško dalis patenka į Nevėžio baseiną, čia prasideda pats Nevėžis, teka Juosta su intaku Užlupiu. Pietinis pakraštys, kuriuo teka Pienios intakas Nevėžė, priklauso Šventosios baseinui. Rytuose telkšo nedideli Paežerių ir Mažvilkos ežerai, plyti Paraisčių durpynas.

Po trečdalį miško medynų sudaro beržynai ir eglynai, 17 % – pušynai, 12 % – drebulynai, 4 % – juodalksnynai, 3 % – baltalksnynai, likusią dalį sudaro ąžuolynai ir uosynai. Dauguma (42 %) medynų pusamžiai, jaunuolynai užima 19 %, pribręstantys medynai – 23 %, brandūs – 16 %. Vidurinis medynų amžius – 53 metai.

Miško reljefas lygus, dirva pelkėta. Būdingi velėniniai jauriniai glėjiški priesmėliai ir priemoliai, tarpinio ir aukštutinio tipo durpžemiai.

Troškūnų-Dabužių miškuose sutinkamos stirnos, briedžiai, lapės, elniai, kiškiai, šernai, kiaunės, barsukai, usūriniai šunys, berbrai, voverės, ondatros, lūšys, įvairūs paukščiai (jerubės, slankos, juodieji gandrai, suopiai).

Mišku tekanti Juostos atkarpa įtraukta į Juostos hidrologinį draustinį. Janušavos miške (98 kvartale) stūkso Barboros akmuo (archeologinis paminklas). Rytuose mišką kerta Panevėžio–Švenčionėlių geležinkelis. Miške yra šie kaimai: Nevėžninkai, Nevėžka, Žalioji, Varšauka, Užubaliai, Kirmėliukai, Rezgys, Kernagiškiai, Vagilka, Mašinka.

## Šaltiniai
Čarlstonas (filmas)

**Čarlstonas** (orig. Charleston) – 1977 m. italų sukurta komedija, kurioje pagrindinį vaidmenį atliko aktorius Badas Spenceris.

## Pagrindiniai aktoriai

: *Aktorius – vaidmuo*
* Bud Spencer – Čarlstonas
* Herbert Lom – inspektorius Votkinsas
* Jack La Cayenne – Džekas Votsonas / Kolumbas
* Renzo Marignano – Morisas
* James Coco – Džo Lo Monakas
* Lucretia Love – sekretorė

## Turinys

Amerikietis lobistas Monakas įsigijo laivą, kuriame įrengė kazino, tačiau žaidėjams nuolatos sekasi ir jis patiria didelius nuostolius. Kadangi laivo nepavyksta parduoti, Monakas jį apdraudžia, tikėdamasis šį kokiu nors būdu nuskandinti ir gauti išmoką, tačiau kapitonui vis nesiseka įgyvendinti šeimininko užmačių.

Tuo metu jo bičiulis advokatas Morisas pasiūlo planą: paskelbti, kad laivas parduodamas už 3 milijonus, o jis pats imsis ieškoti tokio paties laivo, už kurį ketina sumokėti 5 milijonus. Neabejotinai atsiras norinčių nupirkti laivą iš Monako už 3 milijonus ir parduoti jį Moriso klientui už 5 milijonus, tačiau jie, vos gavę 3 milijonus, tiesiog dings.

Netrukus atsiranda turtingas brazilas, valdantis savo kabaretą ir ketinantis pirkti laivą. Monakas su Morisu džiaugiasi radę auką, patys neįtardami, kad brazilu apsimeta garsus sukčius, visų vadinamas Čarlstonu.

Pirmoji sandėrio dalis įvyksta ir Monakas su Morisu džiaugiasi praturtėję 3 milijonais, tačiau netrukus iš laivo kapitono sužino, kad šiam pavyko nuskandinti laivą, vadinasi draudimo išmoką, kuri siekia 7 milijonus, gaus naujasis šeimininkas. Monakas ir Morisas skuba surinkti 5 milijonus, kad atpirktų laivą ir patys gautų draudimą, kol niekas dar nesužinojo apie nelaimę, neįtardami, kad visa tai iš tiesų suplanavo Čarlstonas.
Lietuvos beisbolo asociacija

**Lietuvos beisbolo asociacija** – Lietuvos beisbolo vykdomoji institucija, veikianti Vilniuje. Įkurta 1987 m. Nuo 1991 m. IBAF ir CEB narė.

Asociacija kontroliuoja nacionalinę rinktinę, Lietuvos beisbolo lygą.

Asociacijos prezidentas – Vidmantas Vasiliauskas.

## Šaltiniai
Trijų žvaigždžių ordinas

**Trijų žvaigždžių ordinas** () – valstybinis Latvijos Respublikos apdovanojimas. Įsteigtas 1924 m. kovo 24 d. Atkurtas 1994 m.

Ordinu apdovanojama už nuopelnus visuomeninės, ūkinės veiklos, kultūros, mokslo, sporto srityse.

Tarpukariu apdovanojimą pelnė ne vienas Lietuvos pilietis. Trijų Žvaigždžių 1-ojo laipsnio ordinas įteiktas Nepriklausomybės Akto signatarui, Lietuvos pasiuntiniui Latvijoje 1927–1928 metais, Kaziui Bizauskui.

2001 metais aukščiausio laipsnio Trijų žvaigždžių ordinu – Grandine ir Didžiuoju kryžiumi – apdovanotas Lietuvos Respublikos Prezidentas Valdas Adamkus, 1996 metais Lietuvos Respublikos Prezidentui Algirdui Brazauskui įteiktas Trijų žvaigždžių ordino Didysis kryžius.

## Aprašas
Trijų žvaigždžių ordinas turi:
* 5 ordino laipsnius:
** I laipsnio apdovanotasis vadinamas didžiojo kryžiaus komandoru
** II laipsnio apdovanotasis – vyresniuoju karininku
** III laipsnio apdovanotasis – komandoru
** IV laipsnio apdovanotasis – karininku
** V laipsnio apdovanotasis – kavalieriumi
* 3 garbės ženklo laipsnius:
** I laipsnio garbės ženklas paauksuotas
** II laipsnio – sidabrinis
** III laipsnio – bronzinis

### Ženklų formos aprašas
Ordino ženklas yra auksinis aštuonių galų Maltos kryžius, padengtas baltu emaliu su mažais auksiniais rutuliukais galuose ir ir spindulių pluoštais tarp skersinių, Kryžiaus centre mėlyno emalio medalionas su auksiniu apvadu. Medalione pavaizduotos trys auksinės penkiakampės žvaigždės, išdėstytos trikampiu. Auksinis kantas papuoštas geometriniu ornamentu (trikampiais).

Ženklo reversas neturi centrinio medaliono, centre užrašas keturiose eilutėse: „LATVIJAS REPUBLIKA 1918 G. 18 NOVEMBRIS“ ('Latvijos respublika 1918 m. lapkričio 18'); apvade užrašas „PER ASPERA AD ASTRA“ (lotyniškai 'per kančias į žvaigždes'). Apačioje penkiakampė žvaigždutė.

Ordino žvaigždė sidabrinė dešimtkampė, kurios penki spinduliai (kas antras) stambesni. Centre mėlyno emalio medalionas su trimis auksinėmis penkiakampėmis žvaigždėmis, išdėstytomis trikampiu. Medalionas su dvigubu auksiniu apvadu, kurio vidinėje dalyje užrašas „PAR TĒVIJU“ ('Už Tėvynę'), o išorinėje – ąžuolo lapų vainikas.


Vaizdas:Latvian Kolmen Tähden ritarikunnan rintatähti.png|Ordino žvaigždė
|Ordino ženklas
|Ordino ženklo atvirkštinė pusė



## Ordino ženklai

## Šaltiniai
Savija

**Savija** (, , ) buvo Romos imperijos provincija. Ji įkurta 295 m. valdant imperatoriui Diokletianui. Provincijos sostinė buvo Siskija (dabar Sisakas). Savijos teritorijoje dabar yra Kroatija, Bosnija ir Hercegovina ir Slovėnija.
## Taip pat skaitykite
* Panonija
* Romos imperija
* Romos provincijos
Ignotas

**Ignotas**:

Vardas:
* Andrius Ignotas Oginskis – LDK karinis ir politinis veikėjas
* Ignotas Abramavičius – kunigas, knygnešys
* Ignotas Adomavičius – politikas
* Ignotas Bogušas – LDK karinis ir politinis veikėjas
* Ignotas Bušinskis – istorikas, kraštotyrininkas, visuomenės veikėjas
* Ignotas Domeika – geologas, mineralogas, etnologas
* Ignotas Julijonas Ceizikas – dailininkas keramikas, skulptorius
* Ignotas Karpis – LDK karinis ir politinis veikėjas
* Ignotas Masalskis – Vilniaus vyskupas
* Ignotas Oginskis – LDK karinis ir politinis veikėjas
* Ignotas Sapiega – LDK karinis ir politinis veikėjas
* Jokūbas Ignotas Nagurskis – LDK karinis ir politinis veikėjas
* Juozapas Ignotas Kraševskis – istorikas, rašytojas, kritikas, publicistas
* Juozapas Ignotas Lukaševičius – tapytojas
* Juozapas Ignotas Tiškevičius – LDK karinis ir politinis veikėjas

Pavardė:
* Anicetas Ignotas – inžinierius ekonomistas, politikas
* Jurgis Ignas Ignotas – inžinierius energetikas, politikas

Filmas:
* Ignotas grįžo namo
Bumdeido departamentas

**Bumdeido departamentas** – vienas iš penkių Mauritanijos Asabos vilajoje esančių departamentų.
Administracinis centras – Bumdeidas.

2000 m. Bumdeido departamente gyveno 8 704 gyventojai (4 328 vyrai ir 4 376 moterys).

## Šaltiniai
Arpis

**Arpis** arba **Arpiličas** (), seniau dar **Arpa** – ežeras šiaurės vakarų Armėnijoje, Širako srityje, netoli sienos su Turkija ir Gruzija. Telkšo 2023 m aukštyje virš jūros lygio, jo plotas siekia 22 km². Ežero plotas buvo padidintas dirbtiniu būdu ant jo įrengus užtvanką XX a. 5–6-ajame dešimtmečiuose, taip Arpio ežeras tapo antru didžiausiu vandens telkiniu šalyje, po Sevano ežero; prieš tai jo natūralus plotas siekė 4,5 km², o gylis siekė 1,6 m. Ežerą maitina kalnų tirpsmo vanduo ir keturi upeliai, iš jo išteka Achurjano upė.

Ežero vanduo naudojamas drėkinimui ir elektros energijos gamybai, tad vandens lygis jame kinta (maždaug apie 2 m). Tai Ramsaro konvencijos saugomas objektas. Siekiant apsaugoti biologinę įvairovę, 2009 m. teritorija aplink ežerą paskelbta nacionaliniu parku. Ežeras pasižymi turtinga floros ir faunos įvairove. Aplink Arpio ežerą aptikta daugiau kaip 100 paukščių rūšių, kaip, pvz., garbanotasis pelikanas (*Pelecanus crispus*) ar armėninis kiras (*Larus armenicus*).


Vaizdas:ComputerHotline - Pelecanus crispus (by) (1).jpg|Garbanotasis pelikanas (*Pelecanus crispus*)
Vaizdas:Iris sibirica, Tanel Teemusk.jpg|Sibirinis vilkdalgis
Vaizdas:Phragmites australis Schilfrohr.jpg|Nendrės


## Išnašos
Šakio krioklys

**Šakio krioklys** () – krioklys Armėnijoje, Siuniko srityje, ant Šakio upės, kuri yra vienas iš Vorotano upės intakų. Aukščiausias natūralus Armėnijos krioklys, jo aukštis siekia 18 m, plotis – ~40 m.

Šakio krioklys nutolęs apie 6 km į šiaurę nuo Sisiano miesto. Ant kairiojo Vorotano upės tarpeklio šlaito bazaltinės lavos srautas sukietėjo, taip suformuodamas 18 m aukščio atbrailą, nuo kurios ir krenta krioklys. Šakio upė, nuo kurios krenta krioklys, yra ~18 km ilgio. Tarpeklyje apstu akmeninių nišų ir gana ilgų urvų. Jame rasta žmonių reikmenų, įskaitant pelenų liekanų, datuojamų akmens amžiumi.
Gilušis (Trakų r.)

**Gilušis** (arba **Gilūšis**) – ežeras Trakų rajono šiaurinėje dalyje, 2,5 km į šiaurę nuo Bražuolės, 1 km į rytus nuo kelio Trakai–Vievis. Ežero ilgis iš pietvakarių į šiaurės rytus – 0,46 km, plotis – iki 0,29 km. Altitudė 134,8 m. Krantai aukšti, apaugę medžiais ir krūmais. Rytinėje pakrantėje yra Anupriškių parkas.

Prie ežero įsikūrę Anupriškių ir Gratiškių kaimai, „Gilušio“ sodo bendrija, bei poilsiavietės „Tonny Resort“, „Riterio krantas“ ir „Anupro Villa“. Ežeras nenutekantis, priklauso Bražuolės upės baseinui.

## Šaltiniai
Fon Richthofenas ir Braunas

**Fon Richtofenas ir Braunas** () – 1971 m. JAV sukurta karinė drama apie legendinį Pirmojo pasaulinio karo vokiečių lakūną Manfredą fon Richthofeną, žinomą kaip Raudonasis Baronas.

Juosta buvo nedidelio biudžeto, joje nevaidino garsūs aktoriai, todėl daugelis atsiliepimų nebuvo pozityvūs, nors režisierius Roger Corman planavo šį filmą sukurti nuo 1965 m. 

Be to, filme gausu istorinių neatitikimų:
* Hermanas Geringas nepriklausė „Raudonojo barono“ eskadrilei „Flying Circus“ ir ėmėsi jau vadovauti praėjus kuriam laikui po Richthofeno žūties
* Richthofenas neskraidė lėktuvu „Fokker D.VII“, kuris buvo pradėtas eksploatuoti jau po barono mirties
* 1918 m. konstruktoriui Entoniui Fokeriui buvo 28, nors filme jis rodomas  kur kas vyresnio amžiaus 
* lakūnas Osvaldas Bolkė žuvo 1916 m., o „Flying Circus“ buvo suformuota jau po jo mirties
* ligoninės, kurias filme bombarduoja abi kariaujančios pusės, nebuvo įrengiamos greta aerodromų
* beveik neginčijamai įrodyta, kad Rojus Braunas nenumušė Richthofeno lėktuvo; tai padarė australų kareiviai

## Pagrindiniai aktoriai

: *Aktorius – vaidmuo*
* John Phillip Law – Manfredas fon Richthofenas
* Don Stroud – Rojus Braunas 
* Barry Primus – Hermanas Geringas
* Karen Huston – Ilse
* Hurd Hatfield – Entonis Fokeris
* Stephen McHattie – Verneris Vosas
* Peter Masterson – Osvaldas Bolkė
Bufalo Bilas (filmas)

**Bufalo Bilas** () – 1944 m. JAV sukurtas biografinis vesternas apie Laukinių Vakarų kaubojų, kareivį, medžiotoją ir šou organizatorių Viljamą „Bufalo Bilą“ Kodį.

## Pagrindiniai aktoriai
: *Aktorius – vaidmuo*
* Joel McCrea – „Bufalo Bilas“ Kodis
* Maureen O‘Hara – Luiza Federiči Kodi
* Thomas Mitchell – Nedas Bantlainas
* Anthony Quinn – Geltonoji Ranka
* Edgar Buchnan – seržantas Čipas Makgrou
* Moroni Olsen – senatorius Federičis

## Turinys

Buvęs armijos skautas Bufalo Bilas, išgelbėjęs plėšikų užpultą furgoną, susipažįsta su senatoriumi Federičiu ir jo dukra. Gavęs jų kvietimą, Bilas apsilanko svečiuose, kur susiduria su keliais aukšto rango karininkais bei derybų atvykusiu šajenų vadu Geltonąja Ranka, kuris yra jo pažįstamas.

Karininkai nenori derėtis su indėnais, todėl netrukus kyla ginkluotas konfliktas. Bilui pavyksta tarpininkaujant pasiekti taiką, tačiau tai kainuoja jam draugystę su Geltonąja Ranka.

Vedęs senatoriaus dukterį Luizą, Bilas pasitraukia iš aktyvaus gyvenimo ir tampa bizonų medžiotoju, tačiau po keleto metų intensyvių medžioklių bizonų skaičius gerokai sumažėja ir indėnai, nebegalėdami išgyventi savo žemėse, pradeda kovą. Bilas vėl grįžta padėti kariuomenei ir veda ją trumpiausiu keliu į patogią kovai vietą, kurioje pats nužudo Geltonają Ranką, o indėnų būriai sutriuškinami.

Apdovanotas medaliu ir pakviestas į Prezidento rūmus, Bilas ima teisinti indėnus ir greitai užsitraukia kitų žmonių nemalonę, imama abejoti jo nuopelnais, nuo jo nusisuka buvę draugai. Nuskurdęs ir neturėdamas pinigų, jis imasi dalyvauti pramoginiuose šou, kurie pamažu vėl sugrąžina jam populiarumą ir garbę.
Beprotiškai įsimylėjęs

**Beprotiškai įsimylėjęs** () – 1981 m. italų sukurta komedija, kurioje pagrindinius vaidmenis atlieka Adriano Celentano ir Ornella Muti.

## Pagrindiniai aktoriai
: *Aktorius – vaidmuo*
* Adriano Celentano – Barnaba Čikinis
* Ornella Muti – princesė Kristina
* Adolfo Celi – Gustavas VI
* Milla Sannoner – Betsė

## Turinys

Linksmas Romos autobuso vairuotojas Barnaba iš pirmo žvilgsnio įsimyli paslaptingą gražuolę Kristiną, tačiau pasirodo, kad ši – nedidelės šalies Sent Tulino princesė, atvykusi į Italiją kartu su savo šeima. 

Kadangi jos šalis visiškai neturi pinigų, Kristina turi ištekėti už milijonieriaus, pasiruošusio už vedybas padengti visas valstybės skolas.  Barnaba, žinoma, tiek pinigų neturi, tačiau yra pasiryžęs viskam, kad tik laimėtų princesės ranką.
Christian Clavier

**Christian Clavier** (*Christian Jean-Marie Clavier*, 1952 m. gegužės 6 d. Paryžius, Prancūzija) – prancūzų aktorius. Jis yra prancūzų režisieriaus Stéphane Clavier brolis.

## Filmografija
### Aktorius
* *L'An 01* (1973)
* *Que la fête commence* (1974)
* *C'est pas parce qu'on a rien à dire qu'il faut fermer sa gueule* (1975)
* *Le Bol d'air* (1975)
* *Attention les yeux !* (1976)
* *F... comme Fairbanks* (1976)
* *Des enfants gâtés* (1977)
* *L'Amour en herbe* (1977)
* *Dites-lui que je l'aime* (1977)
* *Vous n'aurez pas l'Alsace et la Lorraine* (1977)
* *Le Diable dans la boîte* (1977)
* *La Tortue sur le dos* (1978)
* *Les Bronzés* (1978)
* *Les héros n'ont pas froid aux oreilles* (1979)
* *Les Bronzés font du ski* (1979)
* *Cocktail Molotov* (1980)
* *Je vais craquer !!!* (1980)
* *Clara et les Chics Types* (1981)
* *Les Babas Cool* (1981)
* *Elle voit des nains partout !* (1982)
* *Le Père Noël est une ordure* (1982)
* *Merci Bernard* (1982, televizijos serialas)
* *Rock 'n Torah* (1983)
* *Papy fait de la résistance* (1983)
* *L'Été 36* (1985, televizijos serialas)
* *Twist again à Moscou* (1986)
* *La Vie dissolue de Gérard Floque* (1987)
* *Sueurs froides* (1988, televizijos serialas, epizodas "La Belle ouvrage")
* *Palace* a.k.a. *Ça c'est palace* (1988, televizijos serialas)
* *Les Cigognes n'en font qu'à leur tête* (1989)
* *Fantômes sur l'oreiller* (1989, televizijos serialas)
* *Mieux vaut courir* (1989, televizijos serialas)
* *Mes meilleurs copains* (1989)
* *Les gens ne sont pas forcément ignobles* (1990, televizijos serialas)
* *L'Opération Corned-Beef* (1991)
* *Les Secrets professionels du Dr. Apfelglück* (1991)
* *Les Visiteurs* (1993)
* *La Soif de l'or* (1993)
* *La Vengeance d'une blonde* (1994)
* *Grosse fatigue* (1994)
* *Les Anges gardiens* (1995)
* *Les Sœurs Soleil* (1997)
* *Les Couloirs du temps : Les visiteurs 2* (1998)
* *[[Asteriksas ir Obeliksas prieš Cezarį]]* (1999)
* *Les Misérables* (2000, televizijos serialas)
* *Les Visiteurs en Amérique* (2001)
* *[[Asteriksas ir Obeliksas: misija Kleopatra]]* (2002)
* *Napoléon* (2002, televizijos serialas)
* *Lovely Rita, sainte patronne des cas désespérés* (2003)
* *Albert est méchant* (2004)
* *L'Enquête Corse* (2004)
* *L'Antidote* (2005)
* *Les Bronzés 3 : Amis pour la vie* (2006)
* *L'entente cordiale* (2006)
* Raudonieji nakvynės namai () (2007)
* *On ne choisit pas sa famille* (2011)
* *Les Profs* (2013)
* Jeigu būčiau vyras (2017) – gydytojas (ginekologas).
* Nepakenčiami kaimynai *À bras ouverts* (2017) – Žanas Etjenas Fužerolis.

### Prodiuseris
**Les Visiteurs 2 : Les Couloirs du temps* (1998)
**Les Visiteurs en Amérique* (2001)
**Le Cœur sur la main* (2001)
**Lovely Rita, sainte patronne des cas désespérés* (2003)
Dastakertas

**Dastakertas** () – miestelis Siuniko srityje, Armėnijoje. Įsikūręs Airio kalno papėdėje, šalia Dastakerto upės žiočių. Iškilęs 2050 m virš jūros lygio. Nutolęs 236 km į pietus nuo Jerevano ir 127 km į šiaurės vakarus nuo srities administracinio centro Kapano. 0,5 km² plote, 2009 m. duomenimis, miestelyje gyveno 300 gyventojų. Tai mažiausią bendruomenę turintis Armėnijos miestas pagal plotą bei gyventojų skaičių.

## Istorija
Pirmą kartą paminėtas XII a., kaip mažas kaimelis. Dastakertas įkurtas 1951 m. Tais pačiais metais gavo miesto statutą. 1952 m. šalia miestelio įkurta vario-molibdeno gamykla. 1968 m. miestelio gyventojų skaičius siekė 4000.

## Šaltiniai
Keturių ženklas

**Keturių ženklas** () – antrasis Artūro Konano Doilio romanas apie Šerloką Holmsą.

## Siužetas

Pas Šerloką Holmsą atvyksta Merė Morstan su dvejomis mįslėmis. Pirmoji yra jos tėvo, Kapitono Artūno Morstano dingimas prieš 10 metų, o antroji – anonimiškų laiškų gavimas su perlais.

## Lietuviški leidimai

Istorija įeina į šiuos Šerloko Holmso raštų tomus:

* Rinktiniai raštai / Artūras Konanas Doilis. – Vilnius: Mintis. – T. 1. – 1993.
* Geriausios Šerloko Holmso ir daktaro Džono H. Vatsono istorijos. II tomas (2010), Obuolys

## Taip pat skaitykite

* Šerlokas Holmsas

## Išnašos
Agarakas

**Agarakas** () – miestelis Siuniko srityje, pietų Armėnijoje. Įsikūręs kairiajame Arakso upės krante, prie pasienio su Iranu. Nutolęs 9 km į pietvakarius nuo Megrio, 410 km į pietus nuo Jerevano bei 94 km į pietus nuo srities administracinio centro Kapano.

## Istorija
Pirmą kartą paminėtas XII a. Įkurtas 1949 m. Miesto statusą gavo 1954 m. Tolesnė miestelio plėtra prasidėjo 1958 m., pastačius vario-molibdeno gamyklą. Tapo pramoniniu miesteliu. Žmonės atsikėlė gyventi iš šalia esančių kaimų.

## Sportas
* Agarako miesto centrinis stadionas.
* Agarake yra vaikų ir jaunimo sporto mokykla, kurioje užsiimama: futbolu, šachmatais, sambo, dziudo, boksu ir imtynėmis.

## Šaltiniai
Kadžaranas

**Kadžaranas** () – miestas pietų Armėnijoje, Siuniko srityje. Miestelio pavadinimas, armėnų kalba reiškia *„drąsiųjų vieta“*. Įsikūręs 356 km nuo Jerevano, 25 km nuo srities centro Kapano bei 50 km nuo Armėnijos ir Irano pasienio.

## Istorija
Vietovėje žmonių gyventa 3–2 tūkstantmetyje pr. m. e. Pirmoji vario kasykla buvo pastatyta 1850 m. ir veikė iki 1910 m. Atradus didžiulius vario telkinius 1930 m., Tarybų Sąjungos vyriausybė pastatė vario-molibdeno gamyklą, kuri buvo eksploatuojama iki 1952 m. Tuo metu buvo viena didžiausių įmonių TSRS.

Miesto statusas suteiktas 1958 m.

## Sportas
* Miesto centrinis stadionas.
* Mieste yra vaikų ir jaunimo sporto mokykla, kurioje užsiimama: futbolu, šachmatais, sambo, dziudo, boksu ir imtynėmis.

## Šaltiniai
Sister Sin

**Sister Sin** – Švedijos heavy metal grupė, susikūrusi 2002 m. Goteborge. Jų muzikos stilius kartais apibūdinamas kaip „old-school metal“.

## Istorija
Grupės įkūrėju laikomas būgnininkas Dave Sundbergas, o vokalistė ir pagrindinis grupės veidas Liv Jagrell prisijungė vėliau, atsiliepusi į reklamą laikraštyje.

2003 m . pasirodė debiutinis grupės albumas „Dance of the Wicked“, palankiai sutiktas muzikos kritikų. Įrašą išleido nedidelė kompanija „Sleazy Rider Records“ ir tik vėliau buvo perleistas kompanijos „EMI“ padalinio Graikijoje, todėl grupės nariai tikruoju debiutiniu albumu paprastai įvardina „Switchblade Serenades“, pasirodžiusį tik 2008 m. Iki tol grupė spėjo išleisti dar keletą demo bei EP įrašų.

Albumas „Switchblade Serenades“ debiutavo 107 vietoje JAV renkamame „Top Heatseekers“ sąraše, į kurį įtraukiamos grupės, iki tol niekada nepatekusios į Billboard Top 100. Reklamuodama albumą grupė surengė du nedidelius gastrolių turus JAV, kurių metu „apšildė“ „Motörhead“, „Otep“ ir „Ill Niño“ pasirodymus, o Europoje koncertavo kartu su „Arch Enemy“ bei pasirodė keliuose muzikiniuose festivaliuose Skandinavijoje.

2010 m. grupė išleido albumą „True Sound of the Underground“. Pirmoji daina iš jo „Beat ‘Em Down“ grupės „MySpace“ paskyroje buvo patalpinta dar 2009 m. ir dedikuota neseniai mirusiam boksininkui Ingemar „Ingo“ Johanssonui.

Po šio albumo grupė vėl išsiruošė į gastroles, kurių metu dažniausiai atliko „apšildančios“ grupės vaidmenį. Viename iš koncertų serijų jie grojo kartu su garsia Vokietijos atlikėja Doro Pesch, su kuria vėliau įrašė „Motörhead“ dainos „Rock‘N‘Roll“ perdirbinį.

2011 m. jie pasirodė kartu su „Grave Digger“ jų koncertiniame ture „The Clans Will Rise Again“.

2012 m. „Sister Sin“ išleido albumą „Now And Forever“, o 2014 m. - paskutinį savo darbą „Black Lotus“.

2015 m. lapkričio 7 d. grupė išplatino pareiškimą, kad nutraukia savo veiklą.

## Koncertai Lietuvoje
„Sister Sin“ yra surengusi du pasirodymus Lietuvoje:
* 2010 m. lapkričio 9 d. jie koncertavo kartu su „Lordi“ Vilniaus klube „New York“
* 2011 m. lapkričio 27 d. kartu su grupe „Sevenfield“ „apšildė“ „U.D.O.“ pasirodymą Vilniuje, „Forum Palace“

## Grupės sudėtis
* Liv Jagrell – vokalas (2002 – 2015)
* Jimmy Hiltula – gitara (2002 – 2015)
* Strandh – bosinė gitara (2010 – 2015)
* Dave Sundberg – mušamieji (2002 – 2015)

## Diskografija

### Studijiniai albumai

* „Dance of the Wicked“ (2003)
* „Switchblade Serenades“ (2008)
* „True Sound of the Underground“ (2010)
* „Now And Forever“ (2012)
* „Black Lotus“ (2014)
 
### Demo įrašai
* „By Demos Be Driven Vol. I“ (2006)
* „By Demos Be Driven Vol. II“ (2007)

### EP
* „Smash The Silence EP“ (2007)

## Išnašos
Switchblade Serenades

**Switchblade Serenades** – antrasis Švedijos „old-school metal“ grupės „Sister Sin“ studijinis albumas, kurį 2008 m. išleido įrašų kompanija „Victory Records“.

Albumas buvo įrašinėjamas Stokholme, o išleistas užėmė 107 vietą „Top Heatseekers“ sąrašuose, į kurį patenka pradedančios karjerą grupės.

„On Parole“ ir „One out of Ten“ buvo išleistos atskirais singlais.

## Dainos
# „Beat the Street“ – 3:57
# „Death Will Greet Us“ – 3:33
# „One out of Ten“ – 4:00
# „Breaking New Ground“ – 3:23
# „On Parole“ – 3:51
# „Make My Day“ – 3:41
# „Hostile Violent“ – 3:58
# „Switchblade Serenade“ – 4:39
# „Love/Hate“ – 3:26
# „All Systems Go!“ – 3:39
# „Eye to Eye“ – 5:39

Visų dainų autorius – grupės muzikantas Chris Bednarz.

## Muzikantai
* Liv Jagrell – vokalas
* Jimmy – gitara
* Chris – bosinė gitara
* Dave – mušamieji
Now And Forever

**Now and Forever** – ketvirtasis Švedijos „old-school metal“ grupės „Sister Sin“ studijinis albumas, pasirodęs 2012 m.

Vienintelė daina „End of the Line“ buvo išleista singlu, o albumas „Top Heatseekers“ sąraše pasiekė 36 vietą.

## Dainos
# MMXII – 1:01
# „End of the Line“ – 3:56
# „Fight Song“ – 4:01
# „In It for Life“ – 3:49
# „Hearts of Cold“ – 4:13
# „The Chosen Few“ – 4:08
# „Hang ‘Em High“ – 3:22
# „I‘m Not You“ – 4:01
# „Running Low“ – 3:54
# „Shades of Black“ – 3:32
# „Morning After“ – 3:46

## Muzikantai
* Liv Jagrell – vokalas 
* Jimmy Hiltula – gitara 
* Strandh – bosinė gitara 
* Dave Sundberg – mušamieji
True Sound of the Underground

**True Sound of the Underground** – trečiasis Švedijos „old-school metal“ grupės „Sister Sin“ studijinis albumas, kurį 2010 m. išleido įrašų kompanija „Victory Records“.

Atskirais singlais buvo išleistos dainos „Outrage“, „Sound of the Underground“ ir „24/7“. Pirmosioms dviem buvo nufilmuoti ir vaizdo klipai.

Dainos 24/7 originali versija buvo įrašyta grupės „U.D.O.“ 2005 m.

## Dainos
# „Sound of the Underground“ – 3:35
# „Outrage“ – 3:28
# „Better Than Them“ – 3:34
# „24/7“ – 3:59
# „Heading For Hell“ – 3:42
# „I Stand Alone“ – 4:11
# „Built To Last“ – 3:27
# „The Devil I Know“ – 3:28
# „Times Aren’t A-Changing“ – 2:57
# „Nailbiter“ – 3:35
# „Beat 'Em Down“ – 3:32

## Muzikantai
* Liv Jagrell – vokalas
* Jimmy Hiltula – gitara
* Strandh – bosinė gitara
* Dave Sundberg – mušamieji
Dance of the Wicked

**Dance of the Wicked** – debiutinis Švedijos „old-school metal“ grupės „Sister Sin“ studijinis albumas, pasirodęs 2003 m. Išleistas nedidelės vietinės kompanijos „Sleaszy Rider Records“, jis sulaukė gana palankių kritikų įvertinimų ir vėliau buvo perleistas kompanijos „EMI“ padalinio Graikijoje.

Singlai iš šio albumo dainų leidžiami nebuvo.

## Dainos
# „Kiss The Sky“ – 4:12
# „Dance Of The Wicked“ – 3:10
# „Fall Into My Dreams“ – 4:19
# „End Of The Beginning“ – 1:30
# „Love Lies“ – 4:19
# „Dirty Damn“ – 3:19
# „Paint It Black“ – 3:18
# „Tragedy Loves Company“ – 4:41

Dainos „Paint It Black“ originali versija priklauso grupei „The Rolling Stones“.

## Muzikantai
* Liv Jagrell – vokalas
* Johnny – gitara
* Chris – bosinė gitara
* Dave Sundberg – mušamieji
Tramys I (ežeras)

**Tramys I** – ežeras rytų Lietuvoje, Molėtų rajone, 13 km į rytus nuo Molėtų, 3,5 km į rytus nuo Mindūnų. Įeina į Labanoro regioninį parką, yra ties vakariniu Labanoro girios pakraščiu. Ilgis iš šiaurės vakarų į pietryčius 1,56 km, plotis iki 0,43 km. Altitudė 147 m. Ežeras verpstės pavidalo, šiaurės vakarinė įlanka siaura, piltuvo formos. Telkšo rininiame duburyje, gylis siekia 1,2 m. Krantai žemi, supelkėję, apaugę krūmynais ir medžiais. Iš pietryčių prieina Bitliškės miškas, kitose pakrantėse auga krūmynai, miškeliai, vietomis plyti dirbami laukai. Iš rytų į vakarus per Tramį iš Stirnių ežero į Baltųjų Lakajų ežerą teka Stirnė. Rytuose telkšo mažesnis Tramio II ežeras.

Tramys I yra Lakajų kraštovaizdžio draustinyje. Greta yra Čiulų, Antalakajos, Aukštuolių kaimai. Šiaurvakarinėje pakrantėje įsikūrusi buvusio Čiulų dvaro sodyba.

Ežerėvardis *Tramỹs* kildinamas nuo žodžių *tramus* („baisus, nejaukus“), *traminti* („raminti“).

## Šaltiniai
Tramys II (ežeras)

**Tramys II** – ežeras rytų Lietuvoje, Molėtų rajone, 15 km į rytus nuo Molėtų, 5,5 km į rytus nuo Mindūnų. Įeina į Labanoro regioninį parką, yra ties vakariniu Labanoro girios pakraščiu. Ilgis iš šiaurės vakarų į pietryčius 0,84 km, plotis iki 0,49 km. Altitudė 146,8 m. Ežeras gan apskritas, šiaurės vakarinė įlanka siaura, piltuvo formos. Telkšo rininiame duburyje, gylis siekia 3,2 m. Krantai žemi, plačiai supelkėję, tik rytinis krantas sausas, apaugę krūmynais ir miškais (Rašios, Čiulų, Pagraužės miškai). Per Tramį iš Stirnių ežero šiaurėje į Baltųjų Lakajų ežerą vakaruose teka Stirnė. Vakaruose telkšo didesnis Tramio I ežeras.

Tramys II yra Lakajų kraštovaizdžio draustinyje. Greta yra Patramės, Parašės, Stirnių kaimai. Šiauriniu, rytiniu ir pietrytiniu krantu eina riba su Švenčionių rajonu.

Ežerėvardis *Tramỹs* kildinamas nuo žodžių *tramus* („baisus, nejaukus“), *traminti* („raminti“).

## Šaltiniai
Trako miškas

**Trako miškas** – miškas pietų Lietuvoje, Lazdijų rajone, 2 km į vakarus nuo Seirijų. Įeina į Metelių regioninį parką. Apima ~7 km². Priklauso Veisiejų miškų urėdijai (Seirijų girininkijai).

Miške vyrauja pušynai (34 %), yra eglynų (27 %), beržynų (14 %), juodalksnynų (10 %), ąžuolynų (9 %), uosynų (3 %), drebulynų (2 %), skroblynų (1 %). Dauguma medynų yra pusamžiai (57 %), jaunuolynai sudaro 23 %, pribręstantys medynai 15 %, brandūs medžiai 5 %. Medynų vidutinis amžius – 52 metai.

Miško reljefas kalvotas, aukščiausia kalva – Gaidžiakalnis. Įlomėse yra pelkių, mažų ežerėlių (Jonkiškės, Skuisto). Būdingi vėlėniniai jauriniai dirvožemiai, vietomis yra glėjiškų priemolių ir priesmėlių.

Trako miške gyvena šernai, kiškiai, stirnos, lapės, briedžiai, kiaunės, usūriniai šunys, voverės, jerubės, slankos. 1960 m. miškas paskelbtas Trako botaniniu draustiniu (dabar Metelių regioninio parko Trako botaninis-zoologinis draustinis, plotas 5,49 km²), sudarytas Trako gamtinis rezervatas (nuo 2001 m.). Trako miške yra vienintelė Lietuvoje bekočių ąžuolų natūrali augavietė. Iš viso miške auga 379 aukštesniųjų augalų rūšys, tarp jų saugomi augalai – didžiažiedė rusmenė, miškinė lelija, plačialapis begalis, geltonžiedžis pelėžirnis, plačialapė klumpaitė, ilgagalvis dobilas, kalninė jonažolė.

Greta miško yra Paročkės, Ročkių, Jonkiškės kaimai.

## Šaltiniai
Totorviečių tvenkinys

**Totorviečių tvenkinys** – tvenkinys Lietuvoje, Šakių rajone, 1 km į vakarus nuo Sintautų gyvenvietės. Susidaręs patvenkus Pentos upę (Novos intakas, Šešupės baseinas) 3,4 km nuo jos žiočių. Tvenkinio ilgis iš pietryčių į šiaurės vakarus – 4,5 km, plotis – iki 0,34 km. Yra 0,09 ha sala. Altitudė 38 m. Krantai neaukšti, ištisai apaugę medžiais ir krūmynais. Aplinkui plyti dirbami laukai.

Įrengtas 1975 m. Tvenkinys skirtas laukų drėkinimui. Prie jo įsikūrusios gyvenvietės: Totorviečiai, Barandai, Tarpučiai II, Braškiai, Santakai.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Tytuvėnų tyrelis

**Tytuvėnų tyrelis** – pelkė Lietuvoje, Kelmės rajone, 5 km į šiaurės rytus nuo Šiluvos, 4 km į rytus nuo Tytuvėnų, Tytuvėnų regioniniame parke. Užima 26,11 km². Pelke prateka Šušvė.

Nusitęsęs šiaurės–pietų kryptimi 10 km, įsiterpęs pakraštinių morenų tarpgūbryje. Pakraščiai vingiuoti, gausu pusiasalių, salų (jų būta 10, plotas 30 ha). Tipas – žemapelkė. Durpių sluoksnio storis vidutiniškai 2,5 m (didžiausias – 5,2 m). Būdingos plyninės viksvinės ir viksvinės žalsamaninės durpės. Jų vidutinis drėgnumas 89 %, peleningumas 7,4 %, susiskaidymas 25 %. Po durpėmis plyti smėlis, priesmsėlis, pietvakariuose yra 1 m sapropelio sluoksnis.

Tytuvėnų tyrelis yra durpynas, didžioji dalis durpių iškasta.

## Šaltiniai
Tyrai (pelkė)

**Tyrai** – pelkė vakarų Lietuvoje, Klaipėdos rajone, 3 km į vakarus nuo Priekulės, 3 km į šiaurę nuo Drevernos, prie Kuršių marių kranto. Apima 11,3 km². Tyrus kerta Klaipėdos kanalas, iš pelkės į marias teka Ataka, Jodatakė.

Pelkė susidariusi ant dviejų jūrinės terasos aukštų – arčiau marių esančios dalies dugnas yra 1,5 m žemiau Kuršių marių lygio, o ant aukštesniosios terasos esanti dalis – 1 m aukščiau marių lygio. Pelkė tarpinio tipo, plynraistinė ir raistinė. Durpių sluoksnio vidutinis storis 1,8 m (didžiausias – 3,5 m). Durpės žemapelkinės, jų peleningumas 9 %, susiskaidymas 35 %. Po durpėmis yra smėlio ir priesmėlio sluoksnis.

Tyrai įeina į Kliošių kraštovaizdžio draustinį. Pelkė saugoma, 1960 m. paskelbta botaniniu draustiniu. Yra 375 aukštesniųjų augalų rūšys, iš jų 54 samanų. Sutinkami reti augalai: pajūrinis sotvaras, pelkinė raistenė, baltijinė gegūnė, Rusovo gegūnė, paprastasis kardelis, pelkinis garždenis, raktažolė pelenėlė.

## Šaltiniai
Tyrelė

**Tyrelė** – eksploatuojamas durpynas Lietuvoje, Šiaulių rajone, 3,5 km į pietvakarius nuo Raudėnų. Užima 4,16 km².

Tai plynraistinė aukštapelkė, ežerinės kilmės (susidariusi limnoglacialinių vandenų aplygintame moreniniame masyve). Vidutinis durpių klodo storis siekia 3,5 m (didžiausias – 7,2 m). Durpės daugiausia (91 %) aukštapelkinės, fuskuminės. Jų vidutinis drėgnumas 92 %, peleningumas 4,2 %, susiskaidymas 25 %. Po durpėmis slūgso smėlis ir priesmėlis, vietomis yra 1 m sapropelio sluoksnis.

Pramoninė durpių gavyba vykdoma nuo 1986 m. Gavybą vykdo durpių įmonė „Durpeta“ (Luinių k.).

## Šaltiniai
Megris

**Megris** () – miestelis pietų Armėnijoje, Siuniko srityje, šalia pasienio su Iranu. Miestelio ekonomika priklauso nuo maisto pramonės, kurią sudaro duonos kepimo gamykla, konservų fabrikas ir vyno darykla. Dėl subtropinio klimato auginami vaisiai. Megris yra vienintelė Armėnijos vieta, kurioje auginami granatai.

## Ekonomika

Mieste yra vykdoma maisto pramonė, yra duonos kepykla, konservų fabrikai ir vyninė. Megriui, lyginant su kitais Armėnijos miestais, yra būdingas žymiai švelnesnis klimatas. Todėl miestas yra vienintelė vieta Armėnijoje, kurioje auginamas paprastasis granatmedis.

2016 m. birželio men. prezidentas Seržas Sargsjanas dalyvavo Megrio medicinos centro atidarymo ceremonijoje.

## Sportas
* Miesto centrinis stadionas.
* Mieste yra vaikų ir jaunimo sporto mokykla, kurioje užsiimama: futbolu, šachmatais, sambo, dziudo, boksu ir imtynėmis.
* Yra du plaukimo baseinai.

## Šaltiniai
Macujė

**Macujė** () – miestas Japonijoje, Čiūgoku regione, Honšiū saloje; Šimanės prefektūros administracinis centras. 2011 m. rugpjūčio duomenimis, mieste turėtų gyventi apie 207 tūkst. gyventojų, po to, kai prie jo buvo prijungtas Higašijidzumo miestelis.

Miestas išsidėstęs tarp Šindžio ir Nakaumio ežerų, palei Ohašio upę, kuri jungia tuos du ežerus. Yra Sada Džindža (*Sada Jinja*) šintoistų šventyklą, paskelbta UNESCO nematerialaus kultūrinio paveldo objektu, taip pat netoliese yra Idzumo Taiša šintoistų šventykla ir miestui administraciškai priskiriama Daikono sala. Veikia Šimanės universitetas.

## Istorija
Šiandieninis Macujės pilies miestelis buvo įkurtas 1607–1611 m. Hario Jošiharu (*Horio Yoshiharu*), Macujės klano vado, kuris prieš tai šioje vietoje pastatė Macujės pilį. Miestelis daugelį metų išbuvo Sanino regiono valdžios centru. Vėliau miestelį perėmė Kiogoku klanas. 1637 m. mirus Kiogoku klano vadui Tadakatai, valdos atiteko Macudairos klanui.

Šiandieninis miestas įkurtas 1889 m. balandžio 1 d. Graikų rašytojas Lafcadio Hearn nuo 1890 iki 1891 m. mokytojavo Macujėje. Namas, kuriame jis gyveno, buvo paverstas muziejumi ir yra populiarus turistų lankomas objektas.

2005 m. prie Macujės prijungus Kašimos, Mihonosekio, Šimanės, Šindžio, Tamaju ir Jacukos miestelius bei Jakumo kaimą (visi buvo Jacukos apskrityje), Macujei suteiktas miesto statusas. 2011 m. prie miesto prijungtas Higašijidzumo miestelis.

## Miesto simboliai
Oficiali miesto gėlė yra kamelija ir bijūnas, medis – pušis ir sakura.

## Miestų partnerystė
*  Naujasis Orleanas, Jungtinės Valstijos (nuo 1990 m., oficialiai nuo 1994 m.)
*  Dublinas, Airija
*  Dzilinas, Kinija (nuo 1995 m., oficialiai nuo 1999 m.)
*  Džindžu, Pietų Korėja (nuo 1999 m.)
*  Hangdžou, Kinija (nuo 1994 m., oficialiai nuo 2003 m.)
*  Inčuanas, Kinija (nuo 1994 m., oficialiai nuo 2004 m.)
*  Onomičis, Japonija (nuo 1994 m., oficialiai nuo 2004 m.)
*  Takaradzuka, Japonija
*  Sudzu, Japonija
Maralikas

**Maralikas** () – miestelis Širako srityje, Armėnijoje. 2009 m. duomenimis, miestelyje gyveno 6000 gyventojų. Valdant persams, iki 1828 m. buvo žinomas kaip *Molla Gökche*. Tarybų Sąjungos sudėtyje, 1927 m. spalio mėnesį buvo pervadintas *Kaputanu*. 1935 m. liepos 26 d. gavo dabartinį pavadinimą. 1962 m. suteiktas miesto statutas.

## Ekonomika
Maralikas sovietmečiu buvo pramoninis miestas. Medvilnės fabrikas turėjo daugiau nei 2000 darbuotojų. 1962 m. šviesos ir elektronikos gamykla turėjo apie 600 darbuotojų. Kaip ir statybinių medžiagų firma, nei viena šiuo metu neveikia.

## Literatūra
Orsono Skoto Kardo grožinės literatūros romane „Enderio žaidimas“ buvo išgalvoto personažo *Petros Arkanianos* gimtasis miestas.

## Sportas
* Miesto centrinis stadionas, kurio talpa 1 000 žiūrovų.
* Mieste yra vaikų ir jaunimo sporto mokykla, kurioje užsiimama: futbolu, šachmatais, karate, sambo, dziudo, boksu ir imtynėmis.
* Ypač populiari šaka yra karate, o mieste išugdytas ne vienas šalies čempionas.

## Šaltiniai
Parzas

**Parzas** () – nedidelis ežeras Diližano nacionaliniame parke, rytuose nuo Diližano, Tavušo srityje, Armėnijoje. Telkšo 1334 m aukštyje virš jūros lygio. Ežeras susiformavo klimato kaitos metu.

Ežeras yra pailgos formos, išsidėstęs miškais apaugusiame, sekliame slėnyje. Jo ilgis – 385 m, plotis – 85 m.

## Taip pat skaitykite
* Sevano ežeras
* Diližano nacionalinis parkas
Aliejaus lašo eksperimentas

**Aliejaus lašo eksperimentas** – eksperimentas, kurį 1909 m. atliko Robertas Milikanas ir Harvis Flečeris, jo metu buvo išmatuotas elementarusis krūvis (elektrono krūvis).

Eksperimentas buvo paremtas balansavimu tarp žemyn nukreiptos gravitacinės jėgos ir į viršų veikiančios mažų aliejaus lašų stabdymo bei elektrinės jėgos. Lašai buvo pakabinti tarp dviejų metalų elektrodų. Kadangi aliejaus tankumas buvo žinomas, tai lašų masės ir jų gravitacinės jėgos galėjo būti nustatytos, nustatant stebimą spindulį. Naudodami žinoma elektrinį lauką, Milikanas ir Flečeris galėjo net nustatyti aliejaus lašų krūvį mechaninėje pusiausvyroje. Kartodami eksperimentą daugybei lašelių, jie patvirtino, kad krūviai buvo kartotiniai konkrečios fundamentinės vertės ir apskaičiavo tą vertę, kuri yra labai artima dabar apibrėžtam elementariajam krūviui:

: e=1,602\ 176\ 487 \times10^{-19} C.

## Nuorodos

* Aliejaus lašo eksperimentas – video
Airumas

**Airumas** () – miestelis Tavušo srityje, Armėnijoje. Nutolęs 206 km į šiaurės rytus nuo Jerevano ir 73 km į šiaurę nuo srities centro Idževano. Įsikūręs šalia Debedo upės bei tik 2 km nuo Armėnijos ir Gruzijos pasienio. Iškilęs 550 metrų virš jūros lygio. Didžiausią dalį gyventojų sudaro Armėnijos pabėgėliai iš Azerbaidžano, kurie buvo priversti palikti savo gyvenvietes dėl Karabacho karo. Gyventojai daugiausia užsiima žemės ūkiu.

## Istorija
Gyvenvietė buvo įkurta 1937 m. kaip *Banavano* kaimas, Armėnijos TSR metu. Sparčiai augant maisto konservų pramonei 1960 m. tapo miesteliu. 2006 m. buvo suteiktas miesto statutas.

## Transportas
Miestas sujungtas geležinkeliais ir plentais su šalies sostine Jerevanu. taip pat geras susisiekimas su netoliese esančia Gruzija ir jos sostinė Tbilisiu.

Yra M-6 magistralė, jungianti su Gruzija.

## Šaltiniai
Berdas

**Berdas** (; prieš tai buvo žinomas kaip *Berdagyugh*, *Tavuzghala*, *Tauzkend*, *Tovuz*, *Volorut*, *Shlorut* ir *Ghalakyand*) – miestelis Tavušo srityje, Armėnijoje. Įsikūręs kairiajame Tuvašo upės krante. Nutolęs 211 km nuo Jerevano. Apsuptas nedidelių kalnų.

Berdas yra Armėnijos agrikultūros centras. Šalia miestelio yra auginami vaisiai, tabakas. Gerai išvystytos vyndarystė ir bitininkystė.

## Sportas
* Berdo miesto centrinis stadionas,
* Berde yra vaikų ir jaunimo sporto mokykla, kurioje užsiimama: futbolu, šachmatais, sambo, dziudo, boksu ir imtynėmis.

## Šaltiniai